Document ID: 32014D0086

KOMMISSIONENS GENNEMFØRELSESAFGØRELSE
af 13. februar 2014
om ændring af Kommissionens beslutning 93/195/EØF for så vidt angår dyresundhedsmæssige betingelser og udstedelse af sundhedscertifikat ved genindførsel af heste, der er registreret med henblik på væddeløb, konkurrencer og kulturelle arrangementer, efter midlertidig udførsel til Mexico og om ændring af bilag I til beslutning 2004/211/EF for så vidt angår oplysninger om Mexico i listen over tredjelande og dele deraf, hvorfra import til Unionen af levende dyr af hestefamilien samt sæd, æg og embryoner fra dyr af hestefamilien tillades
(meddelt under nummer C(2014) 692)
(EØS-relevant tekst)
(2014/86/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (1), særlig artikel 17, stk. 3, litra a), og
under henvisning til Rådets direktiv 2009/156/EF af 30. november 2009 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (2), særlig artikel 12, stk. 1 og 4, og artikel 19, hovedet, litra a) og b), og
ud fra følgende betragtninger:
(1)
I direktiv 2009/156/EF er der fastsat dyresundhedsmæssige betingelser for import til Unionen af levende dyr af hestefamilien. I henhold til artikel 13, stk. 1, litra a), er en af betingelserne for tilladelse af import til Unionen af levende dyr af hestefamilien, at tredjelandet i to år har været fri for venezuelansk hesteencephalitis.
(2)
Kommissionens beslutning 93/195/EEC (3) fastsætter standardsundhedscertifikater for genindførsel af heste, der er registreret med henblik på væddeløb, konkurrencer og kulturelle arrangementer, efter midlertidig udførsel.
(3)
Ved Kommissionens beslutning 2004/211/EF (4) er der fastsat en liste over tredjelande, eller dele heraf, hvis der anvendes en områdeopdeling, hvorfra medlemsstaterne skal tillade import af levende dyr af hestefamilien samt sæd, æg og embryoner heraf. Den pågældende liste findes i bilag I til nævnte beslutning.
(4)
I henhold til Kommissionens gennemførelsesafgørelse 2013/167/EU (5) om ændring af listen i bilag I til beslutning 2004/211/EF er midlertidig indførsel af registrerede heste, genindførsel efter midlertidig udførsel af heste, der er registreret med henblik på væddeløb, konkurrencer og kulturelle arrangementer, import af registrerede dyr af hestefamilien og dyr af hestefamilien bestemt til opdræt eller brug og import af sæd, æg og embryoner fra dyr af hestefamilien fra Mexico ikke tilladt på nuværende tidspunkt.
(5)
Kommissionen har modtaget en risikovurdering fra de kompetente myndigheder i Frankrig vedrørende genindførsel af heste, for hvilke der er planlagt midlertidig udførsel til Mexico City (Mexico). Vurderingen indeholder udførlige oplysninger om de biosikkerhedsforanstaltninger, som Théâtre équestre Zingaro har iværksat for at beskytte deres hestes sundhedsstatus under deres ophold i Mexico City, og om de karantæneforanstaltninger, som de kompetente myndigheder i Frankrig har indført for disse heste efter opholdet.
(6)
På baggrund af omfanget af veterinærkontrol, den aftalte rutinemæssige sundhedskontrol og adskillelsen fra dyr af hestefamilien med lavere sundhedsstatus er det muligt at fastsætte specifikke dyresundhedsmæssige betingelser og betingelser for udstedelse af sundhedscertifikat i forbindelse med genindførsel af disse heste efter deres midlertidige udførsel for at deltage i særlige kulturelle hestearrangementer i Mexico City i en periode på under 90 dage.
(7)
Beslutning 93/195/EØF bør derfor ændres i overensstemmelse hermed.
(8)
Da foranstaltningerne i denne afgørelse kun vedrører en region, der ligger højt, og hvor klimaet i vintersæsonen er tørt og tempereret med en nedsat risiko for vektorbåren overførsel af vesikulær stomatitis eller visse subtyper af venezuelansk hesteencephalitis, bør genindførsel af heste, der er registreret med henblik på væddeløb, konkurrencer og kulturelle arrangementer, efter midlertidig udførsel i en periode på under 90 dage til hovedstadsområdet Mexico City, en region der i to år har været fri for venezuelansk hesteencephalitis, tillades.
(9)
Oplysningerne om det pågældende tredjeland i bilag I til beslutning 2004/211/EF bør derfor ændres.
(10)
Beslutning 2004/211/EF bør derfor ændres i overensstemmelse hermed.
(11)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
I beslutning 93/195/EØF foretages følgende ændringer:
1)
I artikel 1 indsættes følgende led:
»-
som har deltaget i særlige kulturelle arrangementer i hovedstadsområdet Mexico City, og som opfylder betingelserne i det sundhedscertifikat, der er udfærdiget i overensstemmelse med standardsundhedscertifikatet i bilag X til denne beslutning.«
2)
Et nyt bilag X indsættes som angivet i bilag I til denne afgørelse.
Artikel 2
Bilag I til beslutning 2004/211/EF ændres som angivet i bilag II til nærværende afgørelse.
Artikel 3
Denne afgørelse er rettet til medlemsstaterne.
Udfærdiget i Bruxelles, den 13. februar 2014.

Labels: 0
3
18
6